ซีไอเอ็มบีซื้อกรุงศรีฯยาก
ซีไอเอ็มบีซื้อหุ้นแบงก์กรุงศรีฯ ยาก เหตุติดขัดกฎหมายสารพัด
10 ต.ค. 2555

ซีไอเอ็มบีซื้อหุ้นแบงก์กรุงศรีฯ ยาก เหตุติดขัดกฎหมายสารพัด
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวถึงข่าวธนาคารซีไอเอ็มบี กรุ๊ป สนใจซื้อหุ้นในธนาคารกรุงศรีอยุธยา ต่อจากบริษัท จีอี แคปปิตอล โฮลดิ้ง คอร์ปอเรชั่น ว่า การซื้อขายหุ้นในธนาคารด้วยกันจะต้องดำเนินการตามหลักเกณฑ์ ที่กำหนดการเข้าซื้อหุ้นธนาคารพาณิชย์ในสัดส่วนเกิน 5% จะต้องแจ้งคณะกรรมการกำกับหลักทรัพย์และตลาดหลักทรัพย์ (ก.ล.ต.) และ ธปท. และหากลงทุนเกิน 10% จะต้องขออนุญาต ก.ล.ต.และ ธปท. เพราะเข้าข่ายมีอำนาจบริหาร
นายเกริก กล่าวว่า จนถึงขณะนี้ยังไม่มีการแจ้งเข้ามาที่ ธปท.แต่อย่างใด
“ถ้าซีไอเอ็มบีจะเข้าซื้อลงทุนในหุ้นกรุงศรีฯ ก็สามารถทำได้ แต่ต้องไม่เกินเกณฑ์กำหนด ถือ 5% ต้องรายงาน ถือเกิน 10% ต้องขออนุญาต เพราะเข้าข่ายมีอำนาจในการบริหาร ซึ่งทำไม่ได้ เพราะให้บริหารธนาคารได้ในสถานะเดียว ยกเว้นว่าเขาทำให้ธนาคารเป็นสถานะเดียว นั่นคือซื้อแล้วควบรวมกิจการ” นายเกริก ชี้แจง
ธนาคารซีไอเอ็มบี ไทย ชี้แจงว่า ไม่มีพัฒนาการใดๆ สำคัญที่ยังไม่ได้เปิดเผย และไม่ทราบสาเหตุที่ส่งผลกระทบต่อการซื้อขายหุ้น